Erik Haula (oik.) kamppaili vielä New Jersey Devilsiä vastaan ennen kuin joutui huilitauolle.

Erik Haula (oik.) kamppaili vielä New Jersey Devilsiä vastaan ennen kuin joutui huilitauolle. Gregg Forwerck/NHLI via Getty Images)

VANCOUVER. Marraskuu ei ole kohdellut viime vuosina Carolinan Erik Haulaa hyvin. Kun Haula vielä viime kaudella edusti Vegas Golden Knightsia, tämä rikkoi polvensa ottelussa Torontoa vastaan marraskuun kuudentena päivänä. Vakava vamma piti porilaishyökkääjän sivussa peleistä loppukauden ajan.

Haula pelasi menneellä kaudella vain kaksitoista ottelua.

Vuonna 2019 pamahti jälleen, ja taas marraskuussa. Vain neljä päivää ennen ensimmäisen polvivamman vuosipäivää Haula loukkasi jälkeen polvensa, tällä kertaa ottelussa Sami Vatasen edustamaa New Jersey Devilsiä vastaan. Tosin nyt Haula tiettävästi vältti suuremmat vahingot.

Haula ei ole pelannut vammansa jälkeen ja tuoreeltaan Carolina-luotsi Rod Brind’Amour sanoi Haulan paluun olevan päivien kysymys. Minnesotan kesällä 2009 varaama suomalaishyökkääjä ei kuitenkaan matkustanut perjantaina joukkueen mukana Ottawaan, mikä sai paikallisen median huolestumaan Haulan tilanteesta ja epäilemään pahinta viime vuoteen viitaten.

Yle Urheilun tietojen mukaan Haulan polvivamma ei kuitenkaan ole tällä kertaa vakava. Vamma ei tiettävästi ole rakenteellinen, vaan enemmänkin jonkinlainen tulehdustila. Erinomaisen startin kaudelle saanut Canes-laituri testailee Yle Urheilun tietojen mukaan polvensa kestävyyttä vielä viikonlopun aikana.

Paluu kaukaloon lienee realistista parin viikon sisällä.

Haula on pelannut Carolinassa syyskaudella neljätoista ottelua koonnut niissä tehot 8+3. Haula on joukkueensa paras maalintekijä toistaiseksi ja toiseksi tehokkain suomalaismaalintekijä NHL:ssä yhdessä Coloradon Joonas Donskoin kanssa. Kaksikkoa enemmän maaleja on tehnyt vain Dallasin Roope Hintz, joka on osunut alkukaudesta jo yhdeksän kertaa.

Lue lisää:

Mikko Koivu teki maalillaan seurahistoriaa, Sidney Crosby loukkaantui

Aleksander Barkovin hurja putki sai jatkoa, kun kapteeni iski Floridan ainokaisen – suomalaistähti osui jo neljännessä ottelussa peräkkäin

Kommentti: Erik Haula on tällä vauhdilla ajamassa ohi Mikael Granlundista – luvassa muhkea palkankorotus

NHL:n tämän kauden paras suomalaismaalintekijä sivussa – Roope Hintzillä "alavartalovamma"